ราคาน้ำมัน WTI วูบกว่า 7% หลุด 37 ดอลลาร์ กังวลเศรษฐกิจสหรัฐ-น้ำมันล้นตลาด
ราคาน้ำมัน WTI วูบกว่า 7% หลุด 37 ดอลลาร์ กังวลเศรษฐกิจสหรัฐ-น้ำมันล้นตลาด
ราคาน้ำมัน WTI วูบกว่า 7% หลุด 37 ดอลลาร์ กังวลเศรษฐกิจสหรัฐ-น้ำมันล้นตลาด
11 มิ.ย. 2563

ผู้สื่อข่าวรายงานว่า  วันนี้(11 มิ.ย.63) สัญญาน้ำมันดิบล่วงหน้า WTI ทรุดตัวลงกว่า 7% หลุดระดับ 37 ดอลลาร์ในวันนี้ ท่ามกลางความกังวลเกี่ยวกับภาวะเศรษฐกิจสหรัฐ และภาวะน้ำมันล้นตลาด
โดย ณ เวลา 19.59 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนก.ค. ซึ่งมีการซื้อขายที่ตลาด NYMEX ลดลง 2.79 ดอลลาร์ หรือ 7.05% สู่ระดับ 36.81 ดอลลาร์/บาร์เรล
ด้านธนาคารกลางสหรัฐ (เฟด) คาดการณ์ว่า เศรษฐกิจสหรัฐจะหดตัวลง 6.5% ในปีนี้ ขณะที่อัตราการว่างงานจะพุ่งแตะระดับ 9.3%
ขณะที่สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบสหรัฐเพิ่มขึ้น 5.7 ล้านบาร์เรลในสัปดาห์ที่แล้ว สวนทางนักวิเคราะห์ที่คาดการณ์ว่าลดลง 3.2 ล้านบาร์เรล
ด้านสถาบันปิโตรเลียมอเมริกา (API) ซึ่งเป็นกลุ่มอุตสาหกรรมน้ำมันของสหรัฐ เปิดเผยก่อนหน้านี้ว่า สต็อกน้ำมันดิบสหรัฐเพิ่มขึ้น 8.4 ล้านบาร์เรลในสัปดาห์ที่แล้ว
ขณะที่ EIA ยังเปิดเผยว่า สต็อกน้ำมันเบนซินเพิ่มขึ้น 900,000 บาร์เรล ขณะที่นักวิเคราะห์คาดว่าเพิ่มขึ้น 300,000 บาร์เรล ส่วนสต็อกน้ำมันกลั่น ซึ่งรวมถึงฮีตติ้งออยล์และน้ำมันดีเซล เพิ่มขึ้น 1.6 ล้านบาร์เรล ขณะที่นักวิเคราะห์คาดว่าเพิ่มขึ้น 1.5 ล้านบาร์เรล นอกจากนี้ ราคาน้ำมันยังถูกกดดัน หลัง 3 ชาติโอเปกประกาศยุติการสมัครใจปรับลดกำลังการผลิตมากกว่าที่ระบุไว้ในข้อตกลง
ทั้งนี้ กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงในการขยายเวลาปรับลดกำลังการผลิตน้ำมัน 9.7 ล้านบาร์เรล/วันออกไปจนถึงเดือนก.ค. จากเดิมที่มีกำหนดสิ้นสุดในเดือนมิ.ย.
อย่างไรก็ดี ซาอุดีอาระเบีย, คูเวต และสหรัฐอาหรับเอมิเรตส์ ประกาศยกเลิกการปรับลดกำลังการผลิตเพิ่มเติม 1.18 ล้านบาร์เรล/วัน นอกเหนือจากข้อตกลงปรับลดกำลังการผลิตน้ำมัน 9.7 ล้านบาร์เรล/วันของโอเปกพลัส
ด้านเจ้าชายอับดูลาซิส บิน ซัลมาน รัฐมนตรีพลังงานซาอุดีอาระเบีย กล่าวว่า ซาอุดีอาระเบียจะเพิ่มการผลิตน้ำมันในเดือนก.ค.เพื่อให้สอดคล้องกับโควตาการผลิตน้ำมันของประเทศ หลังจากที่ผ่านมา ซาอุดีอาระเบียได้สมัครใจปรับลดกำลังการผลิตเกินกว่าที่ตกลงกันไว้ จนทำให้ปริมาณการผลิตน้ำมันของซาอุดีอาระเบียต่ำกว่าโควตาที่ได้รับอนุญาตให้ผลิต
ขณะเดียวกัน โอเปกพลัสจะปรับลดกำลังการผลิต 7.7 ล้านบาร์เรล/วันตั้งแต่เดือนส.ค.ไปจนถึงสิ้นปี 2563 และจะปรับลด 5.8 ล้านบาร์เรล/วันตั้งแต่เดือนม.ค.2564 ไปจนถึงเดือนเม.ย.2565